Pixar Animation Studios (krōcyj Pixar) – amerikańsko wytwōrnia kōmputrowych animowanych filmōw powstoła we 1979 roku kej "Graphics Group". Ôd 1986 roku niyznŏleżnŏ filmowŏ wytwōrnia. We 2006 roku weszła we skłŏd korporacyje The Walt Disney Company. Tak siydziba spōłki, jak a jeji sztudia sōm we Emeryville we stanie Kalifornijo. Historyjŏ. Sztudio powstoło we 1979 roku kej "Graphics Group" (tajla filmowyj wytwōrnie LucasFilm Limited, Inc.). Steve Jobs pŏrã miesiyncy po ôpuszczyniu Apple we 1986 roku kupiōł tyn dzioł kōmputrowyj animacyje Lucasfilmu, z kerego utworzōł samodzielne filmowe sztudio – "Pixar Animation Studios". Ôd 1990 roku Pixar spōłpracuje z wytwōrniōm Walt Disney Pictures. Jejich piyrszõ spōlnõ produkcyjōm bōł "Toy Story", kery bōł piyrszym we historyji kinymatografije filmym tworzōnym w cołkości jyny kōmputrowōm technikōm. Ugŏda zawartŏ miyndzy sztudiami miała zakōńczyć sie we 2004 roku na filmu "The Incredibles", atoli The Walt Disney Company we 2006 roku wykupiōł paket kōntrolny akcyje Pixara za 7,4 milijardu dolarōw a wytwōrnia ta stała sie tajlōm Disneya.